เผย รบ.สหรัฐฯ กำลังติดตามทฤษฎีเชื้อโควิด อาจมีต้นกำเนิดจากห้องแล็บอู่ฮั่น
CNN เผยรัฐบาลสหรัฐฯ กำลังติดตามความเป็นไปได้ของทฤษฎีเชื้อโควิด-19 อาจมีต้นกำเนิดมาจากห้องแล็บแห่งหนึ่งในเมืองอู่ฮั่น มากกว่าจะเป็นที่ตลาดสด เพียงแต่ตอนนี้ยังไม่พบหลักฐานมายืนยันเมื่อ 16 เมษายน สำนักข่าวซีเอ็นเอ็น สื่อใหญ่ในสหรัฐฯ รายงานอ้างแหล่งข่าวเจ้าหน้าที่สำนักงานข่าวกรองและสำนักงานความมั่นคงแห่งชาติของสหรัฐฯ หลายคนเผยตรงกันว่า ขณะนี้รัฐบาลสหรัฐฯ กำลังเฝ้าติดตามถึงความเป็นไปได้เกี่ยวกับต้นกำเนิดของเชื้อไวรัสโคโรนาสายพันธุ์ใหม่ หรือ โควิด-19 ที่เริ่มระบาดในเมืองอู่ฮั่น มณฑลหูเป่ย และได้แพร่ระบาดใหญ่ทั่วโลกว่า อาจมาจากห้องทดลองทางวิทยาศาสตร์ หรือห้องแล็บแห่งหนึ่งในจีน มากกว่าตลาดสดในเมืองอู่ฮั่นซีเอ็นเอ็นระบุว่า ทฤษฎีเชื้อไวรัสโควิด-19 มีต้นกำเนิดมาจากห้องแล็บแห่งหนึ่งในจีน เป็นหนึ่งในหลายๆ เรื่องที่กำลังถูกติดตามโดยทีมเจ้าหน้าที่สืบสวน เนื่องจากพยายามที่จะสืบหาว่าต้นกำเนิดของเชื้อโควิด-19 ที่ทำให้มีผู้ติดเชื้อทั่วโลกมากกว่า 2 ล้านราย และเสียชีวิตกว่า 1.3 แสนศพนั้นมาจากไหนขณะเดียวกัน เจ้าหน้าที่สหรัฐฯ ก็ไม่เชื่อว่าไวรัสโควิด-19 เกี่ยวข้องกับการวิจัยเพื่อผลิตอาวุธชีวภาพ โดยซีเอ็นเอ็นเผยว่าเจ้าหน้าที่ข่าวกรองสหรัฐฯยังกำลังตรวจสอบถึงความเป็นไปได้ของทฤษฎีอื่นๆเกี่ยวกับต้นกำเนิดของไวรัสโคโรนาสายพันธุ์ใหม่นี้ ซึ่งตามปกติแล้ว กรณีเหล่านั้นจะเกิดขึ้นสูงแหล่งข่าวเผยกับซีเอ็นเอ็นว่าการติดตามทฤษฎีที่ว่าเชื้อโควิด-19 มีต้นกำเนิดจากห้องแล็บแห่งหนึ่งในจีนนี้ ถูกผลักดันโดยเหล่าผู้สนับสนุนประธานาธิบดีโดนัลด์ ทรัมป์ รวมทั้งสมาชิกรัฐสภาสังกัดพรรครีพับลิกันบางคน เนื่องจากต้องการให้เรื่องนี้มาช่วยลบเสียงวิพากษ์วิจารณ์ที่ว่าทรัมป์จัดการรับมือกับการระบาดของเชื้อโควิดได้ไม่ดีพอเจ้าหน้าที่ข่าวกรองคนหนึ่งซึ่งคุ้นเคยกับการวิเคราะห์รัฐบาล กล่าวว่า สำนักข่าวกรองของสหรัฐฯกำลังสืบสวนว่าเชื้อไวรัสโควิดมีต้นกำเนิดมาจากห้องแล็บแห่งหนึ่งในเมืองอู่ฮั่น และหลุดออกมาจากห้องแล็บโดยอุบัติเหตุ ขณะที่แหล่งข่าวคนอื่นๆเผยกับซีเอ็นเอ็นว่าสำนักข่าวกรองของสหรัฐฯ ไม่สามารถที่จะรวบรวมข้อมูลเกี่ยวกับทฤษฎีนี้ได้ แต่ก็กำลังพยายามที่จะมองหาว่ามีใครบางคนในห้องแล็บติดเชื้อโควิดโดยบังเอิญเป็นอุบัติเหตุ หรือมาจากการจัดการที่ผิดพลาด จนอาจเป็นต้นตอแพร่กระจายเชื้อไปยังคนอื่นๆตอนนี้ เจ้าหน้าที่ข่าวกรองสหรัฐฯ กำลังตรวจดูการรวบรวมข่าวกรองที่ละเอียดอ่อนที่มุ่งไปยังรัฐบาลจีน พวกเขามีการติดตามทฤษฎีนี้กันอยู่ แหล่งข่าวด้านข่าวกรองเปิดเผย ขณะที่มีเจ้าหน้าที่ด้านข่าวกรองบางคนก็กล่าวว่า มันมีความเป็นไปได้ที่อาจจะไม่รู้ได้เลยว่าต้นกำเนิดของเชื้อโควิด-19 มาจากไหนซีเอ็นเอ็นยังรายงานถึงความเป็นไปได้ที่รัฐบาลสหรัฐฯ กำลังติดตามทฤษฎีนี้ หลังจากถูกรายงานในยาฮูและฟ็อกซ์นิวส์ เป็นสองที่แรกว่า ประธานาธิบดีโดนัลด์ ทรัมป์ ได้ตอบคำถามนักข่าวเมื่อวันพุธว่า รัฐบาลสหรัฐฯ กำลังทำงานในการตรวจสอบสถานการณ์ที่น่ากลัวที่เกิดขึ้น ส่วนประธานเสนาธิการร่วมกองทัพสหรัฐฯ มาร์ค มิลลีย์ กล่าวว่า สำนักข่าวกรองสหรัฐฯ กำลังมองหาอย่างหนักถึงคำถามว่าต้นกำเนิดของเชื้อโควิด-19 มาจากห้องแล็บแห่งหนึ่งหรือไม่ ซึ่งตอนนี้ตนคงได้แค่พูดเท่านั้น เพราะยังไม่มีหลักฐานที่มีน้ำหนักมากเพียงพอและเรายังไม่รู้อะไรที่แน่นอนอย่างไรก็ตาม ซีเอ็นเอ็นรายงาน รัฐบาลจีนได้ปฏิเสธทฤษฎีที่ว่าเชื้อไวรัสโควิดมีต้นกำเนิดมาจากห้องแล็บในเมืองอู่ฮั่นมาตลอด ขณะที่ผู้เชี่ยวชาญต่างชาติจำนวนมากก็สงสัยเกี่ยวกับทฤษฏีนี้เช่นกัน
CNN เผยรัฐบาลสหรัฐฯกำลังติดตามความเป็นไปได้ของทฤษฎีเชื้อโควิด-19 อาจมีต้นกำเนิดมาจากห้องแล็บแห่งหนึ่งในเมืองอู่ฮั่น มากกว่าจะเป็นที่ตลาดสด เพียงแต่ตอนนี้ยังไม่มีหลักฐานมายืนยัน
โควิด-19,ไวรัสโคโรน่า,ไวรัสโคโรนา,COVID-19,ไวรัสอู่ฮั่น,ห้องแล็บอู่ฮั่น,อู่ฮั่น